**Ministru kabineta rīkojuma projekta**

**„Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projektiem paredzēto valsts budžeta ilgtermiņa saistību pārdali” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Nepieciešamība nodrošināt likumprojektā „Par valsts budžetu 2014.gadam” (Nr.948/Lp11) un likumprojektā „Par vidēja termiņa budžeta ietvaru 2014., 2015. un 2016.gadam” (Nr.947/Lp11) iekļauto valsts budžeta ilgtermiņa saistību atbilstību faktiskajām valsts uzņemtajām ilgtermiņa saistībām.
2. Nepieciešamība nepieļaut valsts budžeta līdzekļu piešķiršanu spēkā neesošu valsts galvoto aizdevumu atmaksai.
3. Saistība ar Izglītības un zinātnes ministrijas (turpmāk arī – ministrija) 2013.gada 18.oktobrī iesniegtajiem priekšlikumiem likumprojekta „Par valsts budžetu 2014.gadam” un likumprojekta „Par vidēja termiņa budžeta ietvaru 2014., 2015. un 2016.gadam” otrajam lasījumam.
4. Ministru kabineta 2012.gada 26.jūnija sēdes protokollēmuma „Informatīvais ziņojums „Par potenciāli atbalstāmo valsts galvojumu pretendentu un to projektu sarakstu iekļaušanai likumprojektā „Par valsts budžetu 2012.gadam””” (prot. Nr.63 3.§) 3.punkts.
5. Latvijas Nacionālās sporta padomes (turpmāk – Padome) 2013.gada 25.septembra sēdē ministrijai dotie uzdevumi (prot. Nr.3 14.1.§, 14.1.3. un 14.1.4.apakšpunkti).
 |
| 2. | Pašreizējā situācija un problēmas |  Saskaņā ar likumprojekta „Par valsts budžetu 2014.gadam” (Nr.948/Lp11) 11.pielikumu „Valsts budžeta ilgtermiņa saistību maksimāli pieļaujamais apjoms” ministrijas valsts budžeta programmas 09.00.00 „Sports” apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” paredzētas saistības Latvijas Nacionālā valsts sporta centra „Mežaparks” rekonstrukcijas projekta (turpmāk arī – Mežaparka projekts) un Tenisa centra „Lielupe” rekonstrukcijas projekta (turpmāk arī – Lielupes projekts) īstenošanai (*euro*):

|  |  |  |  |  |  |
| --- | --- | --- | --- | --- | --- |
| **Projekta nosaukums** | **2014.gadā** | **2015.gadā** | **2016.gadā** | **Tālākā laika posmā līdz projekta īstenošanai** | **Kopā no 2014.gada līdz 2024.gadam** |
| Latvijas Nacionālā valsts sporta centra „Mežaparks” rekonstrukcija | 1 465 600 | 1 395 315 | 1 325 029 | 9 605 865 | 13 791 809 |
| Tenisa centra „Lielupe” rekonstrukcija | 1 385 294 | 1 318 860 | 1 252 426 | 10 597 677 | 14 554 257 |

Ņemot vērā to, ka minēto projektu īstenošana ar Ministru kabineta lēmumiem tika apturēta, kā rezultātā valsts galvotie aizdevumi netika izmantoti, izsniegtie valsts galvojumi šobrīd vairs nav spēkā. Valsts budžeta līdzekļu piešķiršana biedrībai „Latvijas Olimpiskā komiteja” (turpmāk – LOK) spēkā neesošu valsts galvoto aizdevumu atmaksai nav pieļaujama, tādēļ steidzami ir jāmeklē risinājumi šo līdzekļu pārdalei.Papildus minētam Padomes 2013.gada 25.septembra sēdē LOK prezidents A.Vrubļevskis informēja par LOK izsniegto valsts galvoto aizdevumu atmaksai paredzēto valsts budžeta līdzekļu ekonomiju. Lai objektīvi varētu izvērtēt A.Vrubļevska sniegto informāciju, kā arī izvērtēt nepieciešamību sagatavot nepieciešamos dokumentus (t.sk. tiesību aktu projektus) par iespējamu līdzekļu pārdali izskatīšanai Ministru kabinetā, ar ministrijas 2013.gada 4.oktobra vēstuliNr.01-17/4402 LOK tika pieprasīts sniegt detalizētu informāciju un dokumentus saistībā ar LOK izsniegto valsts galvoto aizdevumu atmaksu. LOK 2013.gada 7.oktobra vēstulē Nr.233 informēja ministriju, ka LOK budžetā valsts galvoto aizdevumu atmaksai ir izveidojies pārpalikums (līdzekļu ekonomija) 1`332`829 latu (1`896`445 *euro*) apmērā. Saskaņā ar LOK sniegto skaidrojumu minētais ietaupījums izveidojies, jo (1) kredītu atmaksas periodā ekonomikas attīstības procesu rezultātā ir samazinājušies EURIBOR un RIGIBOR; (2) 2009.gadā divu valsts galvoto aizdevumu līgumi ar kredītiestādēm tika pārslēgti no LVL un EUR maksājumiem; (3) LOK piešķirto valsts budžeta līdzekļu ietvaros ir veicis pirmstermiņa pamatsummu atmaksas, tādējādi samazinot procentu maksājumus. Ievērojot minēto, kā arī, ņemot vērā Padomes 2013.gada 25.septembra sēdē ministrijai doto uzdevumu (prot. Nr.3 14.1.§, 14.1.4.apakšpunkts), steidzami nepieciešams pieņemt lēmumu par šo ietaupīto līdzekļu izmantošanu.Panākumu gūšanai augstākā līmeņa sporta sacensībās nepieciešami ne tikai kvalitatīvi apstākļi treniņprocesa nodrošināšanai, bet arī labas medicīniskās aprūpes pieejamība un uz sporta zinātnes sasniegumiem balstītas rehabilitācijas iespējas, ātrāk atjaunojot sportistu darba spējas pirmsolimpiskajā un pēcolimpiskajā ciklā, gatavojoties un piedaloties sacensībās. Šī iemesla dēļ Latvijas Nacionālā valsts sporta centra „Mežaparks” rekonstrukcijas projekta īstenošanai 2008.gada 30.decembrī LOK tika izsniegts valsts galvojums 7`300`000 latu apmērā, vienlaikus gadskārtējā valsts budžeta likumā paredzot valsts budžeta ilgtermiņa saistības minētā valsts galvotā aizdevuma atmaksai (pamatojoties uz Ministru kabineta 2007.gada 9.oktobra rīkojuma Nr.622 „Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projekta un Lietišķo sporta veidu centra „Kleisti” attīstības projekta īstenošanu” 2.1.apakšpunktā noteikto). Mežaparka projekta ietvaros tika plānots radīt mūsdienīgu kompleksu – Latvijas Olimpiskās vienības (turpmāk – LOV) mājvietu ar augstas klases sportistu rehabilitācijas iespējām, nodrošinot Latvijas sportistiem iespējas kvalitatīvi sagatavoties startiem Eiropas un pasaules čempionātos, Olimpiskajās spēlēs un citās starptautiskās sporta sacensībās (ko saskaņā ar Sporta likuma 10.panta 10.daļu nodrošina LOV), tādējādi sniedzot būtisku ieguldījumu kompleksas augstas klases olimpisko sporta veidu sportistu sagatavošanas sistēmas attīstībā Latvijā. Lai gan Mežaparka projekta īstenošana ar Ministru kabineta lēmumiem tika apturēta, kā rezultātā valsts galvotais aizdevums netika izmantots un šobrīd vairs nav spēkā, Mežaparka projekta īstenošanai paredzētas valsts budžeta ilgtermiņa saistības (laika posmā no 2014.gada līdz 2028.gadam) 9`692`940 latu (13 791 809 *euro*) apmērā ir saglabātas. Ministru kabineta 2012.gada 26.jūnija sēdē, izskatot ministrijas izstrādāto informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu”, kurā tika iekļauta arī detalizēta informācija par Mežaparka projektu, tika nolemts (prot. Nr.36 68.§, 5.punkts) jautājumu par šo projektu izskatīt ne ātrāk kā sagatavojot valsts budžeta projektu 2014.gadam. Situācijā, kad valstij nepietiek budžeta līdzekļi, lai nepieciešamā apjomā veiktu investīcijas sporta infrastruktūras attīstībā, atkārtoti izvērtējot lietderību apjomīgu valsts budžeta līdzekļu novirzīšanai jauna sporta kompleksa būvniecībai, apzinoties nepieciešamību īstenot citus jau uzsāktus valsts nozīmes sporta infrastruktūras attīstības projektus, kā arī atkārtoti izvērtējot iespējamos alternatīvus risinājuma variantus LOV darbības nodrošināšanai nepieciešamajām telpām, ministrija rosina **atteikties** no Mežaparka projekta īstenošanas un veikt projekta īstenošanai paredzēto valsts budžeta ilgtermiņa saistību pārdali citiem valsts nozīmes sporta infrastruktūras attīstības projektiem, vienlaikus LOV darbības nodrošināšanai nepieciešamās telpas (t.sk., telpas sporta medicīnas un sporta zinātnes centram, kā arī sporta biomehānikas un funkcionālo spēju laboratorijām) izbūvējot Tenisa centrā „Lielupe”.**Priekšlikumi**  **Latvijas Nacionālā valsts sporta centra „Mežaparks” rekonstrukcijas projekta īstenošanai paredzēto valsts budžeta ilgtermiņa saistību pārdalei*****(1) Siguldas sporta kompleksa projekts***Valsts (ministrijas) īpašumā esošā Bobsleja un kamaniņu trase „Sigulda” (turpmāk arī – Siguldas trase) ar kopējo mākslīgā ledus platību 6330m2 ir unikāls objekts, kam Austrumeiropā nav analogu. Siguldas trasē tiek organizētas sporta sacensības un veikts treniņprocess trīs ziemas olimpiskajos sporta veidos – bobslejā, skeletonā un kamaniņu sportā. Siguldas trasi pamatoti uzskata par galveno olimpisko medaļu kaldinātāju Latvijai ziemas sporta veidos, jo tā ir devusi 10 olimpiskās medaļas. Siguldas trasei ir ļoti nozīmīga loma Latvijas ziemas olimpiskās komandas nodrošināšanā, ko apliecina fakts, ka 2010.gada Ziemas olimpiskajās spēlēs Vankuverā (Kanāda) no 58 Latvijas sportistiem 20 pārstāvēja Siguldas trasē attīstāmos sporta veidus. Siguldas trase kopš tās atklāšanas nepārtraukti atrodas starptautiskajā sporta sacensību apritē un Siguldas trasē ir aizvadīti vairāki Eiropas un pasaules čempionāti kamaniņu sportā, pasaules kausa posmi kamaniņu sportā, 3 pasaules kausa posmi skeletonā, kā arī pasaules junioru čempionāti kamaniņu sportā. Ar Ministru kabineta 2010.gada 30.decembra rīkojumu Nr.775 „Par nacionālās sporta bāzes statusa piešķiršanu bobsleja un kamaniņu trasei „Sigulda”” Siguldas trasei piešķirts nacionālās sporta bāzes statuss. Pasaulē šobrīd ir vēl 17 analogas sporta būves, tāpēc ir svarīgi ir nodrošināt Siguldas trases konkurētspēju, lai nepazaudētu esošo pozīciju citu trašu vidū. Lai to īstenotu, ir nepieciešams ne tikai attīstīt Siguldas trases infrastruktūru (veikt trases rekonstrukciju), bet arī paplašināt trases piedāvātās iespējas ar jauna sporta kompleksa izveidi. Tā rezultātā tiks saglabāta un paaugstināta Siguldas trases konkurētspēja starp bobsleja un kamaniņu trasēm Eiropā un pasaulē, vienlaikus nodrošinot iespēju arī turpmāk Latvijā sarīkot visaugstākā līmeņa sporta sacensības, nodrošināta Siguldas trases izmantošanas sezonas pagarināšana un pilnvērtīga treniņprocesa iespējas, kā arī radīti priekšnoteikumi, lai Latvijas sportisti bobslejā, skeletonā un kamaniņu sportā arī turpmāk varētu sasniegt augstvērtīgus rezultātus Olimpiskajās spēlēs, pasaules un Eiropas čempionātos, pasaules kausa posmos (arī kopvērtējumā) un citās starptautiskajās sporta sacensībās. Jautājums ir īpaši aktuāls saistībā ar faktu, ka 2014.gadā Siguldas trasē norisināsies Eiropas čempionāts kamaniņu sportā, bet 2015.gadā – pasaules čempionāts kamaniņu sportā. Siguldas sporta kompleksa būvniecības ietvaros paredzēta šādu augsta līmeņa sportistu treniņprocesam nepieciešamo objektu izbūve: (1) vieglatlētikas sektors ar 100m skrejceļu; (2) smagatlētikas zāle; (3) fitnesa zāle; (4) sporta spēļu zāle; (5) rehabilitācijas centrs ar peldbaseinu (četru celiņu 25m peldbaseins un bērnu peldbaseins).2011. un 2012.gadā Siguldas sporta kompleksa projekts valsts līmenī tika izskatīts gan Padomē (2012.gada 4.aprīļa sēdē, prot. Nr.2 3.§), gan Ministru kabinetā (2011.gada 4.novembra sēdē, prot. Nr.63 3.§; 2012.gada 26.jūnija sēdē, prot.Nr.36 68.§), kā rezultātā ar Ministru kabineta 2012.gada 26.jūnija sēdes protokollēmuma „Informatīvais ziņojums „Par potenciāli atbalstāmo valsts galvojumu pretendentu un to projektu sarakstu iekļaušanai likumprojektā „Par valsts budžetu 2012.gadam””” (prot. Nr.63 3.§) 3.punktu tika noteikts, ka jautājums par Siguldas sporta kompleksa būvniecības projektu izskatāms ne ātrāk kā sagatavojot valsts budžeta projektu 2014.gadam.Ņemot vērā faktu, ka par Siguldas sporta kompleksu informācija ir sniegta iepriekšminētajā informatīvajā ziņojumā, kā arī Valsts un pašvaldību nozīmes sporta infrastruktūras attīstības koncepcijas projektā (VSS-310), papildus informācija šajā sākotnējās ietekmes novērtējuma ziņojumā (anotācijā) sniegta netiek. Padomes 2013.gada 25.septembra sēdē, izskatot jautājumu par Siguldas sporta kompleksa projektu, tika nolemts (prot. Nr.3 14.1.§, 14.1.2. un 14.1.3.apakšpunkts): (1) konceptuāli atbalstīt ministrijas priekšlikumu Siguldas sporta kompleksa projekta īstenošanai kā valsts budžeta līdzfinansējumu novirzīt 2014.gada un 2015.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” bāzes izdevumos paredzētos finanšu līdzekļus (kopā 2`010`663 lati); (2) ministrijai attiecīgu priekšlikumu, pievienojot nepieciešamos tiesību aktu projektus, noteiktā kārtībā iesniegt izskatīšanai Ministru kabinetā.Ņemot vērā ministrijas lēmumu par atteikšanos no Mežaparka projekta īstenošanas, kā arī, ievērojot Padomes sēdē nolemto, ministrija rosina:1. **atbalstīt** Siguldas sporta kompleksa projekta īstenošanu;
2. Siguldas projekta īstenošanai novirzīt 2014.gada un 2015.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Mežaparka projekta īstenošanai paredzētos finanšu līdzekļus (2014.gadā 1`030`030 lati [1 465 600 *euro*], 2015.gadā 980`633 lati 1 395 315 *euro*]; kopā 2`010`663 lati [2 860 915 *euro*]), attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”;
3. ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, ministrija rosina kā projekta īstenotāju noteikt Siguldas novada domi, attiecīgi arī tieši pašvaldībai paredzot valsts līdzfinansējuma piešķiršanu, kā arī paredzot, ka Siguldas novada domes līdzfinansējumam projekta īstenošanai jābūt vismaz valsts piešķirto līdzekļu apmērā.

***(2) Vidzemes Olimpiskā centra attīstības projekts***2002.gadā LOK tika izsniegts valsts galvojums 4`500`000 latu apmērā Vidzemes Olimpiskā centra projekta īstenošanai, kurš tika nodots ekspluatācijā 2006.gadā. Ar Ministru kabineta 2006.gada 10.jūlija rīkojuma Nr.512 „Par valsts galvoto reģionālo olimpisko centru projektu īstenošanu” 1.1.apakšpunktu no valsts budžeta projekta īstenošanai tika novirzīti 354`504 lati, savukārt ar minētā Ministru kabineta rīkojuma 2.1.apakšpunktu tika paredzētas valsts budžeta ilgtermiņa saistības LOK izsniegtā valsts galvotā aizdevuma atmaksai: 2007.gadā – 517`205 latu apmērā, 2008.gadam un turpmākajiem gadiem (līdz 2017.gadam) – 4`557`489 latu apmērā. Šobrīd Vidzemes Olimpiskajā centrā ir šādi sporta objekti: (1) multifunkcionāla sporta spēļu zāle ar 3 sporta spēļu laukumiem un transformējamām tribīnēm 1496 skatītāju sēdvietām; (2) ledus halle ar 650 skatītāju sēdvietām; (3) apgaismots futbola stadions ar mākslīgās zāles segumu un tribīnēm ar 1108 skatītāju sēdvietām [nodots ekspluatācijā 2012.gadā]; (4) aerobikas un trenažieru zāle. Tāpat SIA „Vidzemes Olimpiskais centrs” kopš 2009.gada apsaimnieko J.Daliņa stadionu Valmierā, J.Daliņa ielā 2. Ar Ministru kabineta 2010.gada 30.decembra rīkojumu Nr.787 „Par nacionālās sporta bāzes statusa piešķiršanu Vidzemes olimpiskajam centram” Vidzemes Olimpiskajam centram ir piešķirts nacionālās sporta bāzes statuss.2012.gada 15.novembrī Saeima, otrajā (galīgajā) lasījumā izskatot likumprojektu „Par valsts budžetu 2013.gadam” (370/Lp11), atbalstīja 367`000 latu piešķiršanu Vidzemes Olimpiskā centra attīstības projekta īstenošanai, attiecīgus līdzekļus paredzot Vides aizsardzības un reģionālās attīstības ministrijas valsts budžeta programmā 12.00.00 „Mērķdotācijas pašvaldību pasākumiem”. 2013.gada sākumā Valmieras pilsētas pašvaldība izsludināja iepirkuma procedūru peldbaseina, slēgtās BMX riteņbraukšanas trases, vieglatlētikas manēžas celtniecības un J.Daliņa stadiona rekonstrukcijas tehnisko projektu izstrādei, un 2013.gada 17.jūnijā tika noslēgts līgums ar konkursa uzvarētāju un ir sākts darbs pie projektu izstrādes. Provizoriskās Vidzemes Olimpiskā centra attīstības projekta īstenošanas izmaksas ir 13`000`000 latu un Valmieras pilsētas pašvaldība ir lūgusi visas ar projekta īstenošanu saistītās izmaksas segt no valsts budžeta.Izvērtējot minēto pieprasījumu, ministrija rosina:1. **atbalstīt** Vidzemes Olimpiskā centra attīstības projekta īstenošanu;
2. Vidzemes Olimpiskā centra attīstības projekta īstenošanai kā valsts budžeta līdzfinansējumu novirzīt:
	1. 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Olimpiskā centra Rīgā projekta, Liepājas Olimpiskā centra projekta, Daugavpils Olimpiskā centra projekta, Daugavpils Olimpiskā centra attīstības projekta, Zemgales Olimpiskā centra Jelgavā projekta [tikai daļa no šī projekta saistībām], Zemgales Olimpiskā centra attīstības projekta, Olimpiskā centra „Ventspils” attīstības projekta „Ventspils peldbaseina rekonstrukcija”, projekta „Olimpiskā centra „Ventspils” attīstības projekta „Ventspils peldbaseina rekonstrukcija” pabeigšana” un projekta „Olimpiskā centra „Ventspils” infrastruktūras attīstība periodā no 2011.-2013.gadam” īstenošanai paredzētos finanšu līdzekļus LOK identificētā pārpalikuma (līdzekļu ekonomijas) apmērā – 1`696`445 *euro* (1`192`268 lati);
	2. 2016.gada un 2018.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Mežaparka projekta īstenošanai paredzētos finanšu līdzekļus, paredzot šo līdzekļu piešķiršanu 2015.-2017.gados, kā rezultātā 2015.gadā minētam mērķim tiktu paredzēti 1`318`860 *euro*, 2016.gadā – 1`190`629 *euro*, savukārt 2017.gadā – 1`243`000 *euro*, kas kopā (ieskaitot 2014.gadā pārdalāmos līdzekļus) veidotu valsts budžeta līdzfinansējumu 5`448`934 *euro* (3`829`533 latu) apmērā, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Valsts budžeta līdzfinansējums tiks novirzīts peldbaseina un slēgtās BMX riteņbraukšanas trases celtniecībai;
3. ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, kā projekta īstenotāju noteikt Valmieras pilsētas domi, attiecīgi arī tieši pašvaldībai paredzot valsts līdzfinansējuma piešķiršanu, kā arī paredzot, ka Valmieras pilsētas dome sedz pārējās ar projekta īstenošanu saistītās izmaksas.

***(3) Rīgas Tehniskās universitātes peldbaseina renovācija***Rīgas Tehniskās universitātes (turpmāk – RTU) peldbaseins (nekustamā īpašuma kadastra Nr. 0100 062 2004) Ķīpsalas ielā 5, Rīgā, sastāv no zemes vienības 10507 m2 platībā (zemes vienības kadastra apzīmējums 0100 062 2004) un būves (būves kadastra apzīmējums 0100 062 2004 001), kas ierakstīts Rīgas pilsētas zemesgrāmatas nodalījumā Nr.4291 uz valsts vārda RTU personā. RTU peldbaseins ir Latvijā vienīgais Starptautiskās Peldēšanas federācijas (*Fédération Internationale de Natation – FINA*) prasībām atbilstošs slēgta tipa 50m peldbaseins, kur var izpildīt kvalifikācijas normatīvus peldēšanā dalībai Eiropas un pasaules čempionātos, kā arī Olimpiskajās spēlēs. Ar Ministru kabineta 2010.gada 30.decembra rīkojumu Nr.773 „Par nacionālās sporta bāzes statusa piešķiršanu Rīgas Tehniskās universitātes peldbaseinam” RTU peldbaseinam piešķirts nacionālās sporta bāzes statuss. RTU peldbaseinu ar lielu noslogojumu izmanto RTU, Latvijas Universitātes un Rīgas Stradiņu universitātes studenti, Rīgas skolu skolēni, kā arī Latvijas vadošie peldētāji un modernās pieccīņas sportisti.Saskaņā ar RTU sniegto informāciju, kas pamatota arī ar sertificēta būvinženiera Jura Birša atzinumu, RTU peldbaseinam ir nepieciešama jumta nomaiņa, kā arī ēkas energoefektivitātes uzlabošanas pasākumu veikšana. Papildus minētam saskaņā ar biedrības „Latvijas Peldēšanas federācija” sniegto informāciju nepieciešama peldbaseina starta podestu (starta bloku) nomaiņa un modernizēšana, kā arī laika ņemšanas iekārtas modernizēšana, lai arī turpmāk RTU peldbaseinā varētu norisināties starptautiska līmeņa sporta sacensības peldēšanā, kā arī šajā peldbaseinā sasniegtie sportistu rezultāti varētu tikt atzīti Starptautiskajā Peldēšanas federācijā un līdz ar to arī turpmāk RTU peldbaseinā varētu izpildīt kvalifikācijas normatīvus peldēšanā dalībai Eiropas un pasaules čempionātos, kā arī Olimpiskajās spēlēs. Jautājums par RTU peldbaseina renovācijai papildus nepieciešamajiem līdzekļiem ir ticis skatīts Padomes 2013.gada 24.maija sēdē (prot. Nr.2 7.§) un Padomes 2013.gada 25.septembra sēdē, tomēr līdz šim risinājums nav ticis atrasts.Lai neradītu risku RTU peldbaseina darbības apturēšanai ar visām no tā izrietošām negatīvām sekām (gan attiecībā uz skolēnu, studentu un iedzīvotāju peldbaseina apmeklējumu, gan Latvijas peldētāju mācību-treniņu procesu), kā arī nodrošinātu, lai arī turpmāk peldbaseinā sportistu sasniegtie rezultāti varētu tikt atzīti Starptautiskajā Peldēšanas federācijā, ministrija rosina:1. **atbalstīt** RTU peldbaseina renovācijas projektu;
2. RTU peldbaseina renovācijas projekta īstenošanai kā valsts budžeta līdzfinansējumu novirzīt 2023.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Mežaparka projekta īstenošanai paredzētos finanšu līdzekļus 833`035 *euro* (585`460 latu) apmērā, vienlaikus veicot to pārplānošanu un paredzot to piešķiršanu 2016.gadā, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”;
3. ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, kā projekta īstenotāju noteikt RTU, attiecīgi arī tieši augstskolai paredzot valsts līdzfinansējuma piešķiršanu, kā arī paredzot, ka RTU sedz pārējās ar projekta īstenošanu saistītās izmaksas.

***(4) Liepājas Olimpiskā centra vieglatlētikas manēža***Projekts paredz Liepājas Olimpiskā centra infrastruktūras attīstību, izbūvējot starptautiskiem standartiem atbilstošu slēgto vieglatlētikas manēžu, kā arī izveidot telpas sportistu internātam. Projekta ietvaros izbūvējot slēgto vieglatlētikas manēžu, Latvijas izlases un citiem augsta līmeņa sportistiem (it īpaši vieglatlētikā) būs iespējams trenēties jebkurā sezonā neatkarīgi no laika apstākļiem (it īpaši rudens – ziemas – pavasara mēnešos), tādējādi radot priekšnoteikumus augstvērtīgāku rezultātu sasniegšanai starptautiskās sporta sacensībās. Projekta ietvaros slēgtajā vieglatlētikas manēžā izveidojot sporta spēļu laukumus basketbolam, telpu futbolam, volejbolam un florbolam, Liepājas pilsētas un tās apkārtnes iedzīvotājiem tiks radītas papildus iespējas nodarboties ar komandu sporta spēļu sporta veidiem. Projekta ietvaros izveidojot telpas sportistu internātam, jaunajiem sportistiem tiktu dotas iespējas savienot izglītības ieguvi un treniņu darbu, tādejādi radot priekšnoteikumus talantīgāko bērnu sportiskajai izaugsmei un nodrošinot nacionālo izlašu rezerves sagatavošanu.Projekta īstenošanas rezultātā pilnveidojot Liepājas Olimpiskā centra infrastruktūru, tiks pabeigta sporta kompleksa (esošās Liepājas Olimpiskā centra ēkas un jaunveidojamā slēgtā vieglatlētikas manēža ar sportistu internātu) izveidošana, kurā augstas klases sportistiem tiks uzlabotas iespējas kvalitatīvi sagatavoties startiem Eiropas un pasaules čempionātos, Olimpiskajās spēlēs un citās starptautiskās sporta sacensībās, tādējādi veicinot viena no valsts sporta politikas prioritārajiem virzieniem – augstu sasniegumu sportu. Tāpat izglītības iestāžu (t.sk., profesionālās ievirzes sporta izglītības iestāžu) audzēkņiem un sporta klubos iesaistītajām personām tiks uzlaboti apstākļi kvalitatīva treniņprocesa norisei, kā arī paplašinātas iespējas rīkot starptautiska līmeņa sporta sacensības. Tāpat Projekta īstenošanas rezultātā pabeigtais sporta komplekss veicinās iespējas ikvienam interesentam nodarboties ar sportu un iesaistīties veselīgu un aktīvu dzīvesveidu veicinošās aktivitātēs, tādējādi veicinot valsts sporta politikas mērķa – veidot veselas, fiziski un garīgi attīstības personības – sasniegšanu.Izvērtējot Liepājas Olimpiskā centra vieglatlētikas manēžas būvniecības lietderību un nepieciešamību (it īpaši, ņemot vērā nepietiekamo vieglatlētikas manēžu skaitu valstī), ministrija rosina:1. **atbalstīt** Liepājas Olimpiskā centra vieglatlētikas manēžas būvniecības projekta īstenošanu;
2. Liepājas Olimpiskā centra vieglatlētikas manēžas būvniecības projekta īstenošanai kā valsts budžeta līdzfinansējumu novirzīt:
	1. daļu no 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautajiem Zemgales Olimpiskā centra Jelgavā projekta īstenošanai 2014.gadam paredzētajiem finanšu līdzekļiem 200`000 *euro* (140`561 lats) apmērā (LOK identificētā pārpalikuma (līdzekļu ekonomijas) ietvaros), attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Minētais valsts budžeta līdzfinansējums paredzēts Liepājas Olimpiskā centra vieglatlētikas manēžas projektēšanas izdevumu segšanai;
	2. daļu no 2017.gada un daļu no 2021. un 2022.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautajiem Mežaparka projekta īstenošanai paredzētajiem finanšu līdzekļiem, paredzot līdzekļu piešķiršanu 2016. un 2017.gadā, kā rezultātā 2016.gadā minētam mērķim tiktu paredzēti 1`000`000 *euro* (702`804 lati), savukārt 2017.gadā – 2`500`000 *euro* (1`757`010 lati), kas kopā (ieskaitot 2014.gadā pārdalāmos līdzekļus) veidotu valsts budžeta līdzfinansējumu 3`700`000 *euro* (2`600`375 latu) apmērā, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”.
3. ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, kā projekta īstenotāju noteikt Liepājas pilsētas domi, attiecīgi arī tieši pašvaldībai paredzot valsts līdzfinansējuma piešķiršanu, kā arī paredzot, ka Liepājas pilsētas dome sedz pārējās ar projekta īstenošanu saistītās izmaksas.

Tenisa centra „Lielupe” rekonstrukcijas projekta īstenošanai LOK 2008.gada 30.decembrī tika izsniegts valsts galvojums 6`900`000 latu apmērā, vienlaikus gadskārtējā valsts budžeta likumā paredzot valsts budžeta ilgtermiņa saistības minētā valsts galvotā aizdevuma atmaksai (pamatojoties uz Ministru kabineta 2007.gada 9.oktobra rīkojuma Nr.622 „Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projekta un Lietišķo sporta veidu centra „Kleisti” attīstības projekta īstenošanu” 2.2.apakšpunktā noteikto). Lielupes projekts paredz Tenisa centra „Lielupe” rekonstrukciju, izveidojot Starptautiskās Tenisa federācijas (*International Tennis Federation – ITF*) prasībām atbilstošu tenisa centru ar nepieciešamiem apstākļiem dažāda līmeņa čempionātu un profesionāla līmeņa tenisa turnīru organizēšanai, valsts vadošo tenisistu sagatavošanai, kā arī sporta nodarbībām dažāda vecuma iedzīvotāju grupām, tādejādi sniedzot būtisku ieguldījumu augstas klases sportistu sagatavošanas sistēmas attīstībā Latvijā. Lai gan Lielupes projekta īstenošana ar Ministru kabineta lēmumiem tika apturēta, kā rezultātā valsts galvotais aizdevums netika izmantots un šobrīd vairs nav spēkā, Lielupes projekta īstenošanai paredzētas valsts budžeta ilgtermiņa saistības (laika posmā no 2014.gada līdz 2028.gadam) 10`228`790 latu (14 554 257 *euro*) apmērā ir saglabātas. Ministru kabineta 2012.gada 26.jūnija sēdē, izskatot ministrijas izstrādāto informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu”, kurā tika iekļauta arī detalizēta informācija par Mežaparka projektu, tika nolemts (prot. Nr.36 68.§, 5.punkts) jautājumu par šo projektu izskatīt ne ātrāk kā sagatavojot valsts budžeta projektu 2014.gadam. Ņemot vērā faktu, ka par Lielupes projektu informācija ir sniegta iepriekšminētajā informatīvajā ziņojumā, kā arī Valsts un pašvaldību nozīmes sporta infrastruktūras attīstības koncepcijas projektā (VSS-310), papildus informācija šajā sākotnējās ietekmes novērtējuma ziņojumā (anotācijā) sniegta netiek.Izvērtējot Lielupes projekta īstenošanas lietderību, kā arī, ņemot vērā ministrijas priekšlikumu atteikties no Mežaparka projekta īstenošanas, ministrija rosina **turpināt** Lielupes projekta īstenošanu, vienlaikus veicot izstrādātā tehniskā projekta precizēšanu, paredzot LOV darbības nodrošināšanai nepieciešamās telpas (t.sk., telpas sporta medicīnas un sporta zinātnes centram, kā arī sporta biomehānikas un funkcionālo spēju laboratorijām). Ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, ministrija rosina kā projekta īstenotāju noteikt SIA „Tenisa centru „Lielupe””.Lai nodrošinātu izstrādātā tehniskā projekta precizēšanu, ministrija rosina šim mērķim 2014.gadā novirzīt daļu no 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautajiem Lielupes projekta īstenošanai paredzētajiem finanšu līdzekļiem – 405`493 *euro* (284`982 latu), attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Savukārt, lai nodrošinātu Lielupes projekta īstenošanu atbilstoši precizētajam tehniskajam projektam, ministrija rosina kā valsts budžeta līdzfinansējumu novirzīt:1. 2015.gada – 2022.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Lielupes projekta īstenošanai paredzētos finanšu līdzekļus, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”, vienlaikus veicot to pārplānošanu (2018.-2022.gada saistībām) un līdzekļus piešķirt atliktā maksājuma veidā, kā pirmo atmaksas gadu paredzot 2015.gadu;
2. 2024.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Mežaparka projekta īstenošanai paredzētos finanšu līdzekļus 762`749 *euro* (536`063 latu) apmērā, vienlaikus veicot to pārplānošanu un paredzot to piešķiršanu 2016.gadā, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”,

kā rezultātā 2016.gadā tiktu piešķirti 3`334`035 *euro*, 2017.gadā – 4`155`881 *euro* apmērā un 2018.gadā – 4`933`452 *euro*. Tādejādi kopumā laika posmā no 2014.-2018.gadam Lielupes projekta īstenošanai tiktu piešķirti 12`828`861 *euro* (9`016`175 lati).**Priekšlikumi Tenisa centra „Lielupe” rekonstrukcijas projekta īstenošanai 2014., 2023. un 2024.gadā paredzēto valsts budžeta ilgtermiņa saistību pārdalei*****(1) Bobsleja un kamaniņu trases „Sigulda” rekonstrukcijas projekts***Ministru kabineta 2012.gada 26.jūnija sēdē, izskatot ministrijas izstrādāto informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu”, tika atbalstīta (prot. Nr.63 3.§) papildus finanšu līdzekļu piešķiršana Siguldas trases rekonstrukcijai: 2012.gadā – 200`000 latu, 2013.gadā – 650`000 latu, 2014.gadā – 650`000 latu apmērā. Ņemot vērā faktu, ka par Siguldas trases rekonstrukcijas projektu informācija ir sniegta iepriekšminētajā informatīvajā ziņojumā, kā arī Valsts un pašvaldību nozīmes sporta infrastruktūras attīstības koncepcijas projektā (VSS-310), papildus informācija šajā sākotnējās ietekmes novērtējuma ziņojumā (anotācijā) sniegta netiek.Rekonstrukcijas projekta ietvaros galvenais veicamais darbs ir trases pretsaules un ārējo nokrišņu aizsardzības sistēmas nomaiņa. 2013.gadā SIA „Bobsleja un kamaniņu trase „Sigulda”” ir veikusi noteiktās procedūras un saņēmusi tehniskā projekta dokumentāciju ar provizorisko būvniecības koptāmi, kuras izmaksas ir 2`532`055,85 lati jeb par 1`232`055,85 latiem vairāk nekā šim mērķim piešķirtie valsts budžeta līdzekļi. Pēc konsultācijām ar speciālistiem, kā arī, izvērtējot neatliekami veicamo rekonstrukcijas darbu apjomu, secināts, ka pastāv iespēja projektu sadalīt vairākās kārtās, kā rezultātā var tikt samazināts arī provizoriskais deficīts. Precīzas izmaksas būs zināmas pēc attiecīgo iepirkuma procedūru veikšanas, tomēr papildus līdzekļu nepieciešamība nav apšaubāma. Tā kā 2015.gadā Siguldas trasē norisināsies pasaules čempionāts kamaniņu sportā, darbi veicami 2014.gadā. Ministrija rosina Siguldas trases rekonstrukcijas projekta īstenošanai 2014.gadā novirzīt atlikušo daļu no 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautajiem Lielupes projekta īstenošanai paredzētajiem finanšu līdzekļiem – 979`801 *euro* (688`608 latu), attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, kā projekta īstenotāju ministrija rosina noteikt SIA „Bobsleja un kamaniņu trasi „Sigulda””. Līgums ar SIA „Bobsleja un kamaniņu trase „Sigulda”” tiks slēgts un attiecīgie finanšu līdzekļi pārskaitīti tikai pēc iepirkumu procedūru veikšanas.***(2) Rēzeknes Olimpiskā centra projekts***Rēzeknes pilsētas domes izstrādātais Rēzeknes Olimpiskā centra projekts paredz: (1) jaunu futbola laukumu ar tribīnēm 1000 skatītājiem; (2) sporta centru ar ledus arēnu un daudzfunkcionālu sporta zāli; (3) sportistu viesnīcu. Projekta īstenošanas rezultātā plānots izveidot vienotu sporta kompleksu, kurā augstas klases sportistiem tiks nodrošinātas iespējas kvalitatīvi sagatavoties startiem Eiropas un pasaules čempionātos, Olimpiskajās spēlēs un citās starptautiskās sporta sacensībās. Tāpat izglītības iestāžu (t.sk., profesionālās ievirzes sporta izglītības iestāžu) audzēkņiem un sporta klubos iesaistītajām personām tiks nodrošināti apstākļi kvalitatīva treniņprocesa norisei, kā arī radītas iespējas rīkot starptautiska līmeņa sporta sacensības. Projekta īstenošanas rezultātā pabeigtais sporta komplekss veicinās iespējas ikvienam interesentam nodarboties ar sportu un iesaistīties veselīgu un aktīvu dzīvesveidu veicinošajās aktivitātēs.2012.gada jūlijā tika izsludināts atklāts konkurss I kārtas būvdarbu veikšanai „Mākslīgā futbola laukuma seguma pamatnes izveide un futbola tribīņu pamatnes izveide Rēzeknē”, savukārt 2012.gada septembrī arī parakstīts būvniecības līgums par kopējo būvdarbu summu 329`000 lati bez PVN. Plānots, ka darbi tiks pabeigti tuvākajā laikā. Papildus minētam Rēzeknes pilsētas dome Eiropas Futbola asociāciju savienības (*Union of European Football Associations – UEFA*) projekta ietvaros sadarbībā ar biedrību „Latvijas Futbola federācija” olimpiskā centra teritorijā I kārtas būvdarbu laikā izbūvētā mākslīgā futbola laukuma seguma pamatam plāno uzlikt mākslīgo futbola laukuma segumu (par kopējos summu 210`000 *euro*).Izvērtējot esošo reģionālo olimpisko centru tīklu, secināms, ka olimpiskā centra izveide atbilst Ministru kabineta 2006.gada 6.jūnija sēdē izskatītajā (prot.Nr.31 56.§) informatīvajā ziņojumā „Par valsts galvoto reģionālo olimpisko centru projektu realizāciju” definētajiem nosacījumiem reģionālo olimpisko centru veidošanai valstī. Rēzeknes Olimpiskā centra projekta īstenošanu paredz arī Valsts un pašvaldību nozīmes sporta infrastruktūras attīstības koncepcijas projekts (VSS-310). Ievērojot minēto, ministrija rosina:1. **atbalstīt** Rēzeknes Olimpiskā centra projekta īstenošanu;
2. Rēzeknes Olimpiskā centra projekta īstenošanai kā valsts budžeta līdzfinansējumu novirzīt 2023.gada un 2024.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Lielupes projekta īstenošanai paredzētos finanšu līdzekļus, vienlaikus veicot to pārplānošanu, kā rezultātā 2017.gadā minētam mērķim no Lielupes projekta tiktu novirzīti 1`508`344 *euro* (1`060`070 lati), attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Papildus minētam ministrija ierosina kā līdzfinansējumu Rēzeknes Olimpiskā centra projekta īstenošanai novirzīt daļu no 2019. un 2020.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautajiem Mežaparka projekta īstenošanai paredzētajiem finanšu līdzekļiem 2`082`621 *euro* (1`463`674 lati) apmērā, attiecīgu finansējumu paredzot ministrijas valsts budžeta programmas 09.00.00 „Sports” apakšprogrammā 09.04.00 „Sporta būves”. Tādejādi kopumā Rēzeknes Olimpiskā centra projekta īstenošanai 2017.gadā kā valsts budžeta līdzfinansējums tiktu novirzīti 3`590`965 *euro* (2`523`745 lati);
3. ievērojot Ministru kabineta 2012.gada 20.marta sēdes protokollēmuma (prot. Nr.16 34.§) 2.2.apakšpunktā noteikto, ka valsts investīcijas tiek paredzētas attiecīgā projekta īstenotājiem, kā projekta īstenotāju ministrija rosina noteikt Rēzeknes pilsētas domi, attiecīgi arī tieši pašvaldībai paredzot valsts līdzfinansējuma piešķiršanu, kā arī paredzot, ka Rēzeknes pilsētas dome sedz pārējās ar projekta īstenošanu saistītās izmaksas.

  Ņemot vērā ministrijas priekšlikumu Vidzemes Olimpiskā centra attīstības projekta īstenošanai un Liepājas Olimpiskā centra vieglatlētikas manēžas būvniecības projekta īstenošanai (projektēšanas izdevumu segšanai) kā valsts budžeta līdzfinansējumu 2014.gadā novirzīt 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļautos Olimpiskā centra Rīgā projekta, Liepājas Olimpiskā centra projekta, Daugavpils Olimpiskā centra projekta, Daugavpils Olimpiskā centra attīstības projekta, Zemgales Olimpiskā centra Jelgavā projekta, Zemgales Olimpiskā centra attīstības projekta, Olimpiskā centra „Ventspils” attīstības projekta „Ventspils peldbaseina rekonstrukcija”, projekta „Olimpiskā centra „Ventspils” attīstības projekta „Ventspils peldbaseina rekonstrukcija” pabeigšana” un projekta „Olimpiskā centra „Ventspils” infrastruktūras attīstība periodā no 2011.-2013.gadam” īstenošanai paredzētos finanšu līdzekļus 1`896`445 euro (1`332`829 lati) apmērā, nepieciešams izdarīt grozījumus attiecīgajos Ministru kabineta rīkojumos, ar kuriem tika uzņemtas valsts ilgtermiņa saistības (Ministru kabineta 2006.gada 10.jūlija rīkojumā Nr.512 „Par valsts galvoto reģionālo olimpisko centru projektu īstenošanu”, Ministru kabineta 2007.gada 22.augusta rīkojumā Nr.543 „Par Zemgales olimpiskā centra Jelgavā projekta un Olimpiskā centra „Ventspils” attīstības projekta „Ventspils peldbaseina rekonstrukcija” īstenošanu”, Ministru kabineta 2009.gada 15.jūlija rīkojumā Nr.464 „Par Daugavpils Olimpiskā centra attīstības projekta, Zemgales Olimpiskā centra attīstības projekta un Olimpiskā centra „Ventspils” attīstības projekta „Ventspils peldbaseina rekonstrukcija” īstenošanu” un Ministru kabineta 2010.gada 29.decembra rīkojumā Nr.762 „Par projekta „Olimpiskā centra „Ventspils” infrastruktūras attīstība periodā no 2011.–2013.gadam” īstenošanu”), proporcionāli katram no projektiem samazinot valsts ilgtermiņa saistību kopējo apmēru. Minētie grozījumi (četri Ministru kabineta rīkojuma projekti un ar tiem saistītie četri Ministru kabineta sēdes protokollēmuma projekti) tiek virzīti vienotā paketē ar šo Ministru kabineta rīkojuma projektu. Tāpat nepieciešams atzīt par spēku zaudējušu Ministru kabineta 2007.gada 9.oktobra rīkojumu Nr.622 „Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projekta un Lietišķo sporta veidu centra „Kleisti” attīstības projekta īstenošanu”.  Ar Ministru kabineta 2012.gada 20.marta sēdes protokollēmuma „Informatīvais ziņojums „Par sporta centru un līdzīgu projektu turpmāko finansēšanu”” (prot.Nr.16 34.§) 3.punktu ministrijai tika uzdots izstrādāt un izglītības un zinātnes ministram līdz 2012.gada 1.augustam iesniegt noteiktā kārtībā Ministru kabinetā Valsts un pašvaldību nozīmes sporta infrastruktūras attīstības koncepcijas projektu, nosakot arī kritērijus valsts budžeta finansējuma piešķiršanai. Ar minētā protokollēmuma 4.punktu tika noteikts, ka jautājums par valsts investīcijām valsts vai pašvaldību nozīmes sporta infrastruktūras attīstībai izskatāms pēc Valsts un pašvaldību nozīmes sporta infrastruktūras attīstības koncepcijas pieņemšanas, sagatavojot valsts budžeta projektu kārtējam gadam. Ņemot vērā to, ka ar šo Ministru kabineta rīkojumu pēc būtības tiek lemts par jaunām valsts investīcijām sporta infrastruktūras attīstībai, lai gan Valsts un pašvaldību nozīmes sporta infrastruktūras attīstības koncepcija vēl nav pieņemta, kā arī, ņemot vērā faktu, ka ar šo Ministru kabineta rīkojumu tiek veiktas apjomīgas finanšu līdzekļu pārdales, kurām ir ietekme uz vairāku gadu valsts budžeta izdevumiem (kas ietverts arī likumprojektā „Par vidēja termiņa budžeta ietvaru 2014., 2015. un 2016.gadam”), kā rezultātā prognozējams, ka tuvākos trīs gadus citas apjomīgas finanšu investīcijas sporta infrastruktūras attīstībai veikt nebūs iespējams [politikas plānošanas dokuments bez attiecīga finansiālā seguma nav pilnvērtīgs], ministrija ierosina atzīt Ministru kabineta 2012.gada 20.marta sēdes protokollēmuma „Informatīvais ziņojums „Par sporta centru un līdzīgu projektu turpmāko finansēšanu”” (prot.Nr.16 34.§) 3. un 4.punktu par aktualitāti zaudējušu. Nepieciešamības gadījumā atsevišķu jautājumu risināšanai ministrija izstrādās un izskatīšanai Ministru kabinetā virzīs informatīvos ziņojumus vai atsevišķus Ministru kabineta rīkojumus. Ņemot vērā iepriekš minēto, ministrija, kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 5.21.punktu nodrošina ministrijai iedalīto valsts budžeta līdzekļu izmantošanu paredzētajiem mērķiem un saskaņā ar 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, ir sagatavojusi Ministru kabineta rīkojuma projektu „ar Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projektiem paredzēto valsts budžeta ilgtermiņa saistību pārdali” (turpmāk – Rīkojuma projekts) un ar to saistīto Ministru kabineta sēdes protokollēmuma projektu. |
| 3. | Saistītie politikas ietekmes novērtējumi un pētījumi |  Rīkojuma projekts šo jomu neskar. |
| 4. | Tiesiskā regulējuma mērķis un būtība |  Rīkojuma projekts paredz: (1) Atbalstīt Izglītības un zinātnes ministrijas priekšlikumu par valsts budžeta programmas 09.00.00 „Sports” apakšprogrammā 09.23.00 „Dotācija Latvijas Olimpiskajai komitejai (LOK) – valsts galvoto aizdevumu atmaksai” Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projektu īstenošanai 2014.gadam un turpmākajiem gadiem paredzēto valsts budžeta ilgtermiņa saistību pārdali uz valsts budžeta programmas 09.00.00 „Sports” apakšprogrammu 09.04.00 „Sporta būves” šādiem sporta infrastruktūras attīstības projektiem: 1. Siguldas sporta kompleksa projekta īstenošanai: 1.1. 2014.gadam – 1 465 600 *euro* apmērā; 1.2. 2015.gadam – 1 395 315 *euro* apmērā; 2. Bobsleja un kamaniņu trases „Sigulda” rekonstrukcijas projekta īstenošanai – 2014.gadam 979 801 *euro* apmērā;3. Tenisa centra „Lielupe” rekonstrukcijas projekta īstenošanai:3.1. 2014.gadam – 405 493 *euro* apmērā;3.2. 2016.gadam – 3 334 035 *euro* apmērā;3.3. 2017.gadam – 4 155 881 *euro* apmērā;3.4. 2018.gadam – 4 933 452 *euro* apmērā;4. Vidzemes Olimpiskā centra Valmierā attīstības projekta īstenošanai:4.1. 2015.gadam – 1 318 860 *euro* apmērā 4.2. 2016.gadam – 1 190 629 *euro* apmērā;4.3. 2017.gadam – 1 243 000 *euro* apmērā; 5. Liepājas Olimpiskā centra vieglatlētikas manēžas būvniecības projekta īstenošanai: 5.1. 2016.gadam – 1 000 000 euro apmērā; 5.2. 2017.gadam – 2 500 000 euro apmērā; 6. Rēzeknes Olimpiskā centra projekta īstenošanai – 2017.gadam 3 590 965 euro apmērā; 7. Rīgas Tehniskās universitātes peldbaseina renovācijas projekta īstenošanai – 2016.gadam 833 035 *euro* apmērā. (2) Atzīt par spēku zaudējušu Ministru kabineta 2007.gada 9.oktobra rīkojumu Nr.622 „Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projekta un Lietišķo sporta veidu centra „Kleisti” attīstības projekta īstenošanu” (Latvijas Vēstnesis, 2007, 164.nr.; 2009, 78.nr.).  Ministrijas izstrādātais Ministru kabineta sēdes protokollēmuma projekts paredz uzdevumu ministrijai nodrošināt, ka SIA „Tenisa centrs „Lielupe”” 2014.gadā precizē izstrādāto Tenisa centra „Lielupe” rekonstrukcijas projektu, paredzot Latvijas Olimpiskās vienības darbības nodrošināšanai nepieciešamās telpas, iekārtas un aprīkojumu. Tāpat minētais projekts paredz atzīt Ministru kabineta 2012.gada 20.marta sēdes protokollēmuma „Informatīvais ziņojums „Par sporta centru un līdzīgu projektu turpmāko finansēšanu”” (prot.Nr.16 34.§) 3. un 4.punktu par aktualitāti zaudējušu. |
| 5. | Projekta izstrādē iesaistītās institūcijas |  Izglītības un zinātnes ministrija |
| 6. | Iemesli, kādēļ netika nodrošināta sabiedrības līdzdalība | Daļa no Rīkojuma projektā iekļautajiem risinājumiem ir identiski Valsts un pašvaldību nozīmes sporta infrastruktūras attīstības koncepcijas projektā (VSS-310) piedāvātajiem risinājumiem. Sabiedrības līdzdalība tika nodrošināta minētā koncepcijas projekta izstrādes gaitā. Tāpat vairāki no Rīkojuma projektā iekļautajiem risinājumiem ir tikuši apspriesti Padomes sēdēs, tādejādi nodrošinot sabiedrības līdzdalību.Jautājums saistīts ar nepieciešamību nodrošināt likumprojektā „Par valsts budžetu 2014.gadam” (Nr.948/Lp11) un likumprojektā „Par vidēja termiņa budžeta ietvaru 2014., 2015. un 2016.gadam” (Nr.947/Lp11) iekļauto valsts budžeta ilgtermiņa saistību atbilstību faktiskajām valsts uzņemtajām ilgtermiņa saistībām, kā arī nepieļaut valsts budžeta līdzekļu piešķiršanu spēkā neesošu valsts galvoto aizdevumu atmaksai. Sabiedrības līdzdalība nevar mainīt nepieciešamību nodrošināt tiesisku rīcību ar valsts budžeta līdzekļiem. |
| 7. | Cita informācija | Lai nodrošinātu iepriekšminēto līdzekļu (valsts ilgtermiņa saistību) pārdali, ministrija 2013.gada 18.oktobrī ir iesniegusi attiecīgus priekšlikumus likumprojekta „Par valsts budžetu 2014.gadam” un likumprojekta „Par vidēja termiņa budžeta ietvaru 2014., 2015. un 2016.gadam” otrajam lasījumam. Atsakoties no Mežaparka projekta īstenošanas, ir jāaktualizē jautājums par SIA „Sporta centrs „Mežaparks”” turpmākās darbības perspektīvām. |

Anotācijas II sadaļa – Rīkojuma projekts šo jomu neskar.

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2013.gads** | Turpmākie trīs gadi (tūkst.) |
| **2014** | **2015** | **2016** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2013)gadu | Izmaiņas, salīdzinot ar kārtējo (2013)gadu | Izmaiņas, salīdzinot ar kārtējo (2013)gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **0** | **0** | **0** | **0** | **+ 3*780,24 euro*****(+2656,77 lati)** |
| 2.1. valsts pamatbudžets | 0 | 0 | 0 | 0 | + *3780,24 euro*(+2656,77 lati) |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | **0** | **0** | **0** | **0** | **- 3*780,24 euro*****(-2656,77 lati)** |
| 3.1. valsts pamatbudžets | 0 | 0 | 0 | 0 | - *3780,24 euro*(-2656,77 lati) |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | **0** | **0** | **0** | **0** |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | **- 3*780,24 euro*****(-2656,77 lati)** |
| 5.1. valsts pamatbudžets | 0 | 0 | 0 | - *3780,24 euro*(-2656,77 lati) |
| 5.2. speciālais budžets | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Detalizēti aprēķini attiecībā uz Latvijas Nacionālā valsts sporta centra „Mežaparks” rekonstrukcijas un Tenisa centra „Lielupe” rekonstrukcijas projektu īstenošanai paredzēto valsts budžeta ilgtermiņa saistību pārdali pievienoti šī sākotnējās ietekmes novērtējuma ziņojums (anotācijas) 1.pielikumā.Informācija par 2014.gada ministrijas valsts budžeta programmas 09.00.00 „Sports” apakšprogrammas 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” izdevumos (valsts budžeta ilgtermiņa saistībās) iekļauto Olimpiskā centra Rīgā projekta, Liepājas Olimpiskā centra projekta, Daugavpils Olimpiskā centra projekta, Daugavpils Olimpiskā centra attīstības projekta, Zemgales Olimpiskā centra Jelgavā projekta, Zemgales Olimpiskā centra attīstības projekta, Olimpiskā centra „Ventspils” attīstības projekta „Ventspils peldbaseina rekonstrukcija”, projekta „Olimpiskā centra „Ventspils” attīstības projekta „Ventspils peldbaseina rekonstrukcija” pabeigšana” un projekta „Olimpiskā centra „Ventspils” infrastruktūras attīstība periodā no 2011.-2013.gadam” īstenošanai paredzēto finanšu līdzekļu samazinājumu 1`896`445 euro (1`332`829 lati) apmērā norādīta šī sākotnējās ietekmes novērtējuma ziņojums (anotācijas) 2.pielikumā.Informācija par sporta infrastruktūras attīstības projektu īstenošanai paredzēto kopējo finansējumu pēc valsts budžeta ilgtermiņa saistību pārdales 2014.-2018.gadā (ieskaitot projektēšanas izdevumus) norādīta šī sākotnējās ietekmes novērtējuma ziņojums (anotācijas) 3.pielikumā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav. |

Anotācijas IV – VI sadaļa – Rīkojuma projekts šīs jomas neskar.

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Izglītības un zinātnes ministrija. |
| 2. | Projekta izpildes ietekme uz pārvaldes funkcijām  | Jaunas valsts institūcijas netiks radītas, kā arī netiks paplašinātas esošo institūciju funkcijas. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Rīkojuma projekts šo jomu neskar. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Rīkojuma projekts šo jomu neskar. |
| 6. | Cita informācija | Nav |

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

29.10.2013. 13:49

6203

Izglītības un zinātnes ministrijas

Sporta un jaunatnes departamenta

direktora vietnieks sporta jomā E.Severs

67047935, edgars.severs@izm.gov.lv